Document ID: 31984R1087

*****
ΚΑΝΟΝΙΣΜΟΣ (ΕΟΚ) αριθ. 1087/84 ΤΗΣ ΕΠΙΤΡΟΠΗΣ
της 18ης Απριλίου 1984
για τη θέσπιση προστατευτικών μέτρων που εφαρμόζονται σε ορισμένα ηλεκτρονικά ρολόγια με πιεζοηλεκτρικό χαλαζία (quartz) και ψηφιακή ένδειξη
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 288/82 του Συμβουλίου της 5ης Φεβρουαρίου 1982 περί του κοινού καθεστώτος εισαγωγών (1), και ιδίως το άρθρο 15 παράγραφος 1,
Μετά από διαβούλευση στα πλαίσια της συμβουλευτικής επιτροπής που έχει δημιουργηθεί με τον εν λόγω κανονισμό,
Εκτιμώντας ότι:
Α. Διαδικασία
(1) Στις 6 Σεπτεμβρίου 1983, οι γαλλικές αρχές πληροφόρησαν την Επιτροπή ότι οι εισαγωγές ηλεκτρονικών ρολογιών με πιεζοηλεκτρικό χαλαζία (quartz) που προέρχονται από τρίτες χώρες αυξήθηκαν σε ποσότητα ή/και γίνονται με όρους που προκαλούν ή μπορεί να προκαλέσουν σοβαρή ζημία σε κλάδο της κοινοτικής βιομηχανίας. Με αυτή την ευκαιρία, οι γαλλικές αρχές ζήτησαν τη λήψη μέτρων περιορισμού των εισαγωγών το συντομότερο δυνατόν.
(2) Η γαλλική αίτηση στηριζόταν σε αποδεικτικά στοιχεία σχετικά με την εξέλιξη των εισαγωγών των εν λόγω προϊόντων και με τους όρους υπό τους οποίους πραγματοποιούνται, ιδίως όσον αφορά τις τιμές.
Παρασχέθηκαν επίσης στοιχεία όσον αφορά τις επιπτώσεις αυτών των εισαγωγών επί των παραγωγών ομοειδών ή άμεσα ανταγωνιστικών προϊόντων της Κοινότητας.
(3) Η Επιτροπή αφού αποφάσισε, κατόπιν διαβουλεύσεων, ότι τα αποδεικτικά στοιχεία που είχε στη διάθεσή της ήταν αρκετά ώστε να δικαιολογήσουν τη διεξαγωγή έρευνας, γνωστοποίησε με ανακοίνωση που δημοσιεύτηκε στην Επίσημη Εφημερίδα των Ευρωπαϊκών Κοινοτήτων (2) την έναρξη κοινοτικής διαδικασίας έρευνας σχετικά με τις εισαγωγές στην Κοινότητα των εν λόγω προϊόντων, και άρχισε την έρευνα.
(4) Η Επιτροπή ενημέρωσε επίσημα τους αμέσως ενδιαφερόμενους εισαγωγείς και έδωσε τη δυνατότητα σε όλα τα ενδιαφερόμενα μέρη να διατυπώσουν γραπτώς την άποψή τους και να ζητήσουν προφορική ακρόαση.
Πολλοί εισαγωγείς εκμεταλλεύτηκαν την ευκαιρία για να διατυπώσουν τις απόψεις τους γραπτώς. Επιπλέον, η Federation of European Wholesalers and International Trade Association (FEWITA ) και η Foreign Trade Association of European Retailers (FTA), εκτός από τη γραπτή παρουσίαση των θέσεών τους, ζήτησαν και προφορική ακρόαση, πράγμα που έγινε δεκτό.
Κανένα επιχείρημα δεν διατυπώθηκε εκ μέρους των κοινοτικών καταναλωτών των εν λόγω προϊόντων.
(5) Οι χώρες που εξάγουν ρολόγια quartz στην Κοινότητα είχαν επίσης τη δυνατότητα να διατυπώσουν γραπτώς την άποψή τους και να ζητήσουν προφορική ακρόαση. Έτσι, οι αντιπρόσωποι της Ιαπωνίας, του Χονγκ Κονγκ και της Νότιας Κορέας ζήτησαν προφορική ακρόαση, η οποία και τους παραχωρήθηκε. Επιπλέον, τα μη εμπιστευτικά τμήματα της έκθεσης της έρευνας γνωστοποιήθηκαν στις αρχές των χωρών εξαγωγής που είχαν υποβάλει σχετική αίτηση.
(6) Κατά τη διάρκεια της έρευνας, η Επιτροπή προσπάθησε να συλλέξει και να εξακριβώσει όλες τις πληροφορίες που θεωρούσε απαραίτητες και να προβεί σε επιτόπου ελέγχους στη Γαλλία και στη Γερμανία, όπου πραγματοποιείται το μεγαλύτερο μέρος της κοινοτικής παραγωγής ρολογιών. Οι ακόλουθες εταιρείες δέχτηκαν, έτσι, την επίσκεψη των υπηρεσιών της Επιτροπής:
- Κοινοτικοί παραγωγοί έτοιμων ρολογιών:
- Etablissements Claude Bouhelier, Villers-le-Lac,
- Cattin-Mortima, Morteau,
- Fralsen, Besancon,
- Michel Herbelin, Charquemont,
- Matra-horlogerie, Paris,
- Arctos/Philipp Weber GmbH, Pforzheim,
- Erich Lacher GmbH, Pforzheim,
- Paul Raff GmbH, Pforzheim,
- Gebrueder Junghans GmbH, Schramberg,
- Kienzle GmbH, Villingen-Schwenningen·
- Κοινοτικοί παραγωγοί κινητήριων μηχανισμών (χωρίς κέλυφος):
- France-Ebauches, Besancon,
- PUW, Pforzheim·
- Εισαγωγείς:
- «Les 3 Suisses», Croix (Lille),
- Ets Climpex, Paris,
- Ets UTI, Paris,
- Icam-France, Paris,
- Piranha Marketing GmbH, Hanau,
- Neckermann Versand AG, Frankfurt.
Όσον αφορά τις επιχειρήσεις παραγωγής, η Επιτροπή μπόρεσε συνολικά να συλλέξει λεπτομερειακές απαντήσεις στα ερωτηματολόγιά της από δώδεκα γαλλικές επιχειρήσεις, καθώς και πληροφορίες από έξι γερμανικές επιχειρήσεις.
Όσον αφορά τους εξαγωγείς, ορισμένοι από αυτούς δεν απάντησαν στα ερωτηματολόγια, ιδίως οι γάλλοι εισαγωγείς που πωλούν απευθείας στο κοινό χωρίς να χρησιμοποιούν τα παραδοσιακά δίκτυα διανομής. Οι πληροφορίες που τους αφορούν και που ήταν απαραίτητες για την ανάλυση συλλέχθηκαν με βάση τα διαθέσιμα στοιχεία.
Β. Ενεχόμενες εισαγωγές
(7) Τα προϊόντα τα οποία αποτελούν αντικείμενο της έρευνας είναι τα ηλεκτρονικά ρολόγια τσέπης και χεριού, των οποίων ο μηχανισμός αποτελείται από πιεζοηλεκτρικό χαλαζία (quartz).
Τα είδη αυτά υπάγονται στην κλάση 91.01 του Κοινού Δασμολογίου, που αντιστοιχεί στους κώδικες Nimexe 91.01-15 (ηλεκτρονικά ρολόγια quartz με κέλυφος από πολύτιμα μέταλλα - κυρίως με αναλογική ένδειξη), 91.01-21 (ηλεκτρονικά ρολόγια quartz με κέλυφος από άλλα υλικά και αναλογική ένδειξη) και 91.01-25 (ηλεκτρονικά ρολόγια quartz με κέλυφος από άλλα υλικά και ένδειξη χωρίς βελόνη -κυρίως με ψηφιακή ένδειξη υγρού κρυστάλλου LCD).
Γ. Ομοειδή ή άμεσα ανταγωνιστικά προϊόντα
(8) Προκειμένου να προσδιορισθεί ο κλάδος της κοινοτικής βιομηχανίας που ενδέχεται να υποστεί σοβαρή ζημία ή που απειλείται με σοβαρή ζημία από τις εν λόγω εισαγωγές, δηλαδή, προκειμένου να προσδιορισθεί η κοινοτική βιομηχανία που παράγει ομοειδή ή άμεσα ανταγωνιστικά προϊόντα προς τα εισαγόμενα ηλεκτρονικά ρολόγια quartz με αναλογική ή ψηφιακή ένδειξη, πρέπει να ληφθεί υπόψη ότι τα ρολόγια που παράγονται στην Κοινότητα είναι είτε μηχανικά είτε ηλεκτρονικά quartz με αναλογική ένδειξη.
(9) Αν τα κοινοτικά ρολόγια quartz με αναλογική ένδειξη αποτελούν, εμφανώς, προϊόντα ομοειδή προς τα εισαγόμενα αναλογικά ρολόγια quartz, τίθεται, εξάλλου, το ερώτημα αν τα εισαγόμενα ψηφιακά ρολόγια και τα κοινοτικά ρολόγια -δηλαδή τα μηχανικά ρολόγια και τα αναλογικά ρολόγια quartz- είναι προϊόντα άμεσα ανταγωνιστικά.
(10) «Άμεσα ανταγωνιστικά προϊόντα» είναι τα προϊόντα που είναι κατά βάση δυνατόν να υποκατασταθούν μεταξύ τους, δηλαδή τα προϊόντα που προορίζονται για τις ίδιες χρήσεις και, ως εκ τούτου, είναι μεταξύ τους εναλλάξιμα.
Όλα τα ρολόγια αποτελούνται από τον κινητήριο μηχανισμό ο οποίος, από τεχνικής απόψεως, αποτελεί το κύριο μέρος του ρολογιού, το περίβλημα που καλύπτεται από γυάλινο σκέπαστρο και ένα μεγεθυντικό φακό και, ενδεχομένως, ιμάντα για τη συγκράτηση του ρολογιού στον καρπό.
- Όσον αφορά τα γενικά χαρακτηριστικά, όλα τα ρολόγια, είτε είναι μηχανικά, είτε είναι ηλεκτρονικά ρολόγια quartz με ψηφιακή ένδειξη, ή ηλεκτρονικά ρολόγια quartz με αναλογική ένδειξη, έχουν ταυτόσημα γνωρίσματα ή τουλάχιστον παρουσιάζουν μεγάλες ομοιότητες μεταξύ τους.
- Όσον αφορά την τεχνολογία, ενώ τα αναλογικά ρολόγια quartz είναι προϊόντα που προέρχονται από τη σύνθεση της παραδοσιακής τεχνικής της ωρολογοποιίας -δηλαδή της μηχανικής- και της ηλεκτρονικής τεχνικής, με την προσθήκη ενός στοιχείου χαλαζία, τα ρολόγια quartz με ψηφιακή ένδειξη είναι προϊόντα κατά κύριο λόγο ηλεκτρονικά.
Ωστόσο, ύστερα από τις πρώτες αυτές διαπιστώσεις, πρέπει να σημειωθεί ότι τα ψηφιακά ρολόγια -τα οποία επιτελούν συχνά πολλές λειτουργίες- έχουν κατά κανόνα μια κύρια λειτουργία, χωρίς την οποία δεν θα ήταν, εξ ορισμού, ρολόγια, δηλαδή να δείχνουν την ώρα (ψηφιακή ένδειξη των ωρών, των λεπτών και, ενδεχομένως, των δευτερολέπτων).
Συνεπώς, από τη στιγμή που ένας καταναλωτής έχει αγοράσει ρολόι quartz με ψηφιακή ένδειξη που δείχνει την ώρα κατά τρόπο ικανοποιητικό, δεν θα σκεφθεί, κατά κανόνα -αν λάβουμε υπόψη τις συνθήκες της στασιμότητας της αγοραστικής δυνάμεως που επικρατούν σήμερα στην Κοινότητα- να αγοράσει ένα άλλο ρολόι, όποιο και να είναι το είδος της ενδείξεως ή η εφαρμοζόμενη τεχνολογία (τεχνολογία χαλαζία ή μηχανική).
Τελικά, τα ρολόγια quartz με ψηφιακή ένδειξη, τα μηχανικά ρολόγια και τα ρολόγια quartz με αναλογική ένδειξη πρέπει να θεωρούνται ως προϊόντα άμεσα ανταγωνιστικά, εξαιτίας των αυξημένων εναλλακτικών δυνατοτήτων που διαθέτει ο καταναλωτής των προϊόντων αυτών. Δ. Ενεχόμενες βιομηχανίες παραγωγής
(11) Η κοινοτική βιομηχανία παραγωγής ομοειδών προϊόντων ή προϊόντων άμεσα ανταγωνιστικών των ρολογιών quartz, που εισάγονται, περιλαμβάνει το σύνολο των κοινοτικών παραγωγών έτοιμων ρολογιών, ανεξάρτητα αν είναι μηχανικά ή quartz (με αναλογική ένδειξη).
Σε καθένα κράτος μέλος παραγωγής, οι επιχειρήσεις παραγωγής έτοιμων ρολογιών, τόσο μηχανικών όσο και quartz με αναλογική ένδειξη, αποτελούν μία και μόνη βιομηχανία: αφενός, οι περισσότερες από τις εν λόγω επιχειρήσεις κατασκευάζουν δύο τύπους ρολογιών και, αφετέρου, το κίνητρο, βασικά, του καταναλωτή κατά την αγορά ρολογιών είναι να διαθέτει ένα μηχανισμό που να του υποδεικνύει κάθε στιγμή την ώρα.
Το γεγονός ότι, προς κάλυψη αυτής της ανάγκης, ο καταναλωτής έχει στη διάθεσή του μια απεριόριστη σχεδόν σειρά ρολογιών, τόσο ως προς τον τύπο όσο και ως προς το σχέδιο, αντανακλά την αυξημένη δυνατότητα εμπορικής υποκατάστασης αυτών των προϊόντων μεταξύ τους και σχετίζεται με την ύπαρξη, σε κάθε κράτος μέλος παραγωγής, μιας και μόνης περιφερειακής βιομηχανίας που παράγει έτοιμα ρολόγια.
(12) Στα πλαίσια της Κοινότητας, τρία κράτη μέλη, και συγκεκριμένα η Γαλλία, η Γερμανία και το Ηνωμένο Βασίλειο, διαθέτουν βιομηχανία ρολογιών μικρού όγκου, ενώ η ιταλική βιομηχανία ρολογιών έχει χαρακτήρα περισσότερο βιοτεχνίας παρά βιομηχανίας. Η βιομηχανία ρολογιών μικρού όγκου είναι ο κλάδος της βιομηχανίας ρολογιών που περιλαμβάνει την κατασκευή ρολογιών καθώς και των εξαρτημάτων τους· η βιομηχανία ρολογιών μεγάλου όγκου αφορά την κατασκευή ξυπνητηριών, εκκρεμών, ρολογιών τοίχου, κλπ.
Όσον αφορά το Ηνωμένο Βασίλειο, οι πληροφορίες που έχει η Επιτροπή στη διάθεσή της υποδηλώνουν ότι σ' αυτό το κράτος μέλος υπάρχει μόνον ένας παραγωγός και ότι αυτός κατασκευάζει μόνο ορισμένα εξαρτήματα μηχανικών ρολογιών και υποσυστήματα ρολογιών quartz.
Η βιομηχανία ρολογιών της Γερμανίας, που βρίσκεται ως επί το πλείστον στην περιοχή Baden-Wuerttemberg (Schwarzwald) εμφανίζεται, όπως άλλωστε και η γαλλική βιομηχανία ρολογιών, στους τομείς «μικρού» και «μεγάλου όγκου» αλλά, αντίθετα προς τη γαλλική, περιστρέφεται κυρίως γύρω από την κατασκευή προϊόντων μεγάλου όγκου που αντιπροσωπεύουν το 73 % (εκτίμηση 1982) περίπου της αξίας της συνολικής γερμανικής παραγωγής ρολογιών. Συνολικά, η παραγωγή γερμανικών ρολογιών κατά το 1983 ανερχόταν σε 3,1 εκατομμύρια τεμάχια, για όλους τους τύπους, και αντιπροσώπευε το 28 % περίπου όλης της κοινοτικής παραγωγής ρολογιών που ανερχόταν σε 11,1 εκατομμύρια τεμάχια.
Στη γαλλική βιομηχανία ρολογιών, που βρίσκεται στην περιοχή Besancon, κυριαρχεί, αντίθετα προς τη γερμανική βιομηχανία ρολογιών, ο μικρός όγκος -79 % της αξίας της συνολικής παραγωγής ρολογιών (εκτίμηση 1982). Με παραγωγή που αντιπροσωπεύει 2,6 φορές τη γερμανική παραγωγή -8 εκατομμύρια τεμάχια όλων των τύπων κατά το 1983 έναντι 3,1 εκατομμυρίων στη Γερμανία- οι γάλλοι παραγωγοί αντιπροσωπεύουν το 70 % περίπου της συνολικής κοινοτικής παραγωγής ρολογιών.
Σύμφωνα με τα ανωτέρω, πρέπει να εκτιμηθούν οι ζημίες που επέφεραν οι εισαγωγές ρολογιών quartz έναντι, αφενός, της γαλλικής βιομηχανίας παραγωγής ρολογιών και, αφετέρου, της γερμανικής βιομηχανίας.
Ε. Εξέλιξη των εισαγωγών
Κοινοτική αγορά
(13) Όσον αφορά τον καθορισμό του όγκου των εισαγωγών, και ιδίως αυτών που αυξήθηκαν σημαντικά είτε σε απόλυτες τιμές είτε σε σχέση προς την παραγωγή ή την κατανάλωση της Κοινότητας, από τις κοινοτικές στατιστικές προκύπτει ότι οι εισαγωγές ρολογιών quartz στην Κοινότητα ανήλθαν από 42 εκατομμύρια τεμάχια το 1980 σε 52,9 εκατομμύρια το 1982 και, κατά το πρώτο εξάμηνο του 1983, σε 26,8 εκατομμύρια τεμάχια.
Το μεγαλύτερο μέρος αυτών των εισαγωγών -περισσότερο από 80 % - καλύπτεται από ρολόγια quartz με ψηφιακή ένδειξη. Τα ρολόγια αυτά από 36,7 εκατομμύρια τεμάχια το 1980 ανήλθαν σε 45,1 εκατομμύρια το 1982 και σε 22,3 εκατομμύρια τεμάχια κατά το πρώτο εξάμηνο του 1983.
Όσον αφορά τις εισαγωγές αναλογικών ρολογιών quartz, ανήλθαν από 5,4 εκατομμύρια τεμάχια το 1980 σε 7,8 εκατομμύρια κατά το 1982 και σε 4,5 εκατομμύρια κατά τη διάρκεια του πρώτου εξαμήνου του 1983.
(14) Το ποσοστό της μέσης ετήσιας αύξησης αυτών των εισαγωγών στην Κοινότητα ανέρχεται, για το σύνολο των ρολογιών quartz, σε 12,2 % για την περίοδο 1980-1982 και σε 14,8 % για την περίοδο 1981-1983 (εκτίμηση).
Το ποσοστό των εισαγωγών ρολογιών quartz με ένδειξη -που δεν αντιπροσωπεύουν παρά το 17 % των εισαγωγών- αυξάνεται ταχύτερα από το μέσο όρο, εφόσον το ποσοστό της μέσης ετήσιας αύξησης ήταν 20,5 % κατά τη διάρκεια της περιόδου 1980-1982, ενώ το ποσοστό της αύξησης των ρολογιών με ψηφιακή ένδειξη ήταν 11 % κατά την ίδια περίοδο.
(15) Σε σχέση με την κατανάλωση ομοειδών προϊόντων ή προϊόντων άμεσα ανταγωνιστικών, δηλαδή σε σχέση με την κοινοτική κατανάλωση ρολογιών όλων των τύπων που σταθεροποιήθηκε σε 63 έως 65 εκατομμύρια τεμάχια από τα τέλη της δεκαετίας '70, τα τμήματα της αγοράς που καταλαμβάνονται από εξωκοινοτικές εισαγωγές ρολογιών quartz αυξήθηκαν σημαντικά: 64,3 % το 1980, 83,3 % κατά το 1982, 88,6 % κατά το 1983 (εκτίμηση). Η εξέλιξη αυτή οφείλεται κατά κύριο λόγο στην αυξημένη διείσδυση ρολογιών quartz με ψηφιακή ένδειξη, το μερίδιο της αγοράς των οποίων από 56,1 % το 1980 ανήλθε σε 73,6 % το 1983 (εκτίμηση), δηλαδή κέρδισαν 17,5 μονάδες σε τρία χρόνια.
Τα εισαγόμενα ρολόγια quartz με αναλογική ένδειξη αυξήθηκαν επίσης: 8,2 % το 1980, 15,0 % το 1983 (εκτίμηση), αλλά, λαμβανομένου υπόψη του σχετικά μικρού ακόμα όγκου τους, κέρδισαν μόνο 6,8 μονάδες ως προς το τμήμα της αγοράς που κατελάμβαναν κατά την αντίστοιχη περίοδο.
(16) Εκτός από την ανωτέρω εξέταση, που έγινε για ολόκληρη την κοινοτική αγορά, πρέπει επίσης να εκτιμηθεί η εξέλιξη των εισαγωγών στις περιφερειακές αγορές των γάλλων και των γερμανών κατασκευαστών ρολογιών.
Γαλλική αγορά
(17) Δεδομένου ότι οι εισαγωγές εξωκοινοτικών ρολογιών quartz στη Γαλλία είναι σε μεγάλο βαθμό -που άλλωστε αυξάνεται ακόμα περισσότερο- ελεύθερες, πρέπει, όσον αφορά τη γαλλική αγορά, να ληφθούν υπόψη όχι μόνο οι άμεσες εισαγωγές, αλλά το σύνολο των εξωκοινοτικών εισαγωγών.
Αυτές οι εισαγωγές διπλασιάζονταν ουσιαστικά κάθε χρόνο από το 1975 -οπότε περιελάμβαναν μόνο 480 000 τεμάχια- για να ανέλθουν το 1980 σε 10,2 εκατομμύρια τεμάχια.
Μετά την εκ νέου εφαρμογή, στα τέλη του 1981, έναντι των εισαγωγών καταγωγής Χονγκ Κονγκ ετήσιας εθνικής ποσόστωσης 4,4 εκατομμυρίων τεμαχίων που είχε ανασταλεί στο παρελθόν, ο ρυθμός των εισαγωγών επιβραδύνθηκε προσωρινά το 1982. Το 1983 ωστόσο, οι εισαγωγές άλλης καταγωγής, εκτός του Κονγκ Κονγκ (Ιαπωνία, Κίνα, Μακάο, Ταϊβάν, Νότια Κορέα κλπ.), αυξήθηκαν αισθητά μέσω, ιδίως, των αυξημένων εισαγωγών που βρίσκονται σε ελεύθερη κυκλοφορία (3,8 εκατομμύρια τεμάχια το 1983 έναντι των 780 000 τεμαχίων το 1980, ήτοι 40 % των εξωκοινοτικών εισαγωγών), πράγμα που αύξησε το σύνολο των εξωκοινοτικών εισαγωγών σε 9,6 εκατομμύρια τεμάχια.
Συνολικά, κατά την περίοδο 1979-1983, οι εισαγωγές εξωκοινοτικών ρολογιών quartz ανήλθαν από 4,5 εκατομμύρια τεμάχια σε 9,6 εκατομμύρια τεμάχια, πράγμα που αντιστοιχεί σε ποσοστό μέσης ετήσιας αύξησης 20,6 %.
Στα πλαίσια αυτού του συνόλου, οι εισαγωγές ρολογιών quartz με ψηφιακή ένδειξη αυξήθηκαν από 3,6 εκατομμύρια ρολόγια το 1979 σε 7,8 εκατομμύρια το 1983, πράγμα που αντιστοιχεί σε μέση ετήσια αύξηση 21,5 %. Οι εισαγωγές ρολογιών quartz με αναλογική ένδειξη ανήλθαν από 955 000 τεμάχια το 1979 σε 1,8 εκατομμύρια το 1983, πράγμα που αντιστοιχεί σε μέση ετήσια αύξηση 17,5 %.
(18) Συνολικά, το τμήμα της αγοράς ρολογιών quartz που εισάγονται στη Γαλλία ανήλθε έτσι από 33,9 % το 1979 σε 67,7 % το 1983, πράγμα που αντιστοιχεί σε αύξηση κατά 33,8 μονάδες. Το μεγαλύτερο μέρος αυτής της αύξησης (28,1 μονάδες) οφείλεται στα ρολόγια quartz με ψηφιακή ένδειξη, το τμήμα της αγοράς των οποίων από 26,8 % ανήλθε σε 54,9 %. Τα εισαγόμενα ρολόγια quartz με αναλογική ένδειξη ανήλθαν από ποσοστό διείσδυσης 7,1 % το 1979 σε 12,8 % κατά το 1983, δηλαδή αυξήθηκαν μόνο κατά 5,7 μονάδες.
Γερμανική αγορά
(19) Δεδομένου ότι οι άμεσες εισαγωγές εξωκοινοτικών ρολογιών quartz στη Γερμανία επανεξάγονται κατά μέγα μέρος σε άλλες χώρες της Κοινότητας, πρέπει, όσον αφορά τη γερμανική αγορά, να ληφθούν υπόψη τα στοιχεία των εισαγωγών διορθωμένα από τις (κατ ' εκτίμηση) επανεξαγωγές που οφείλονται στο καθεστώς της ελεύθερης κυκλοφορίας μεταξύ της Γερμανίας και των άλλων κρατών μελών, δηλαδή οι άμεσες καθαρές εισαγωγές.
Κατά την περίοδο 1979-1983, οι άμεσες καθαρές εισαγωγές εξωκοινοτικών ρολογιών quartz στην Ομοσπονδιακή Δημοκρατία της Γερμανίας αυξήθηκαν από 8,6 εκατομμύρια τεμάχια σε 20,3 εκατομμύρια τεμάχια, πράγμα που αντιστοιχεί σε ποσοστό μέσης ετήσιας αύξησης 25 %.
Οι εισαγωγές ρολογιών quartz με ψηφιακή ένδειξη αυξήθηκαν από 7,3 εκατομμύρια τεμάχια το 1979 σε 17,4 εκατομμύρια τεμάχια το 1983, ενώ κατά την ίδια περίοδο οι εισαγωγές ρολογιών quartz με αναλογική ένδειξη ανήλθαν από 1,3 σε 2,9 εκατομμύρια τεμάχια.
(20) Συνολικά, το τμήμα της αγοράς ρολογιών quartz που εισάγονται στη Γερμανία ανήλθε έτσι από 47,6 % κατά το 1979 σε 84 % περίπου το 1983. Στα πλαίσια αυτού του συνόλου, τα ρολόγια quartz με ψηφιακή ένδειξη αυξήθηκαν από 40,4 % σε 71,9 %, ενώ το ποσοστό διείσδυσης εισαγομένων ρολογιών quartz με αναλογική ένδειξη ανήλθε από 7,2 % σε 12,1 % κατά τη διάρκεια της ίδιας περιόδου.
ΣΤ. Τιμές εισαγωγών
(21) Όσον αφορά τον καθορισμό των τιμών των εισαγωγών, και ιδίως εάν υπήρξε σημαντική υποτιμολόγηση σε σχέση με τις τιμές ομοειδούς προϊόντος της Κοινότητας, πρέπει να εξετασθούν χωριστά, αφενός, οι τιμές των εισαγομένων ρολογιών quartz με αναλογική ένδειξη -που πρέπει να συγκριθούν με τις τιμές ομοειδών κοινοτικών προϊόντων- και, αφετέρου, οι τιμές των εισαγομένων ρολογιών quartz με ψηφιακή ένδειξη -που πρέπει να συσχετισθούν με τις τιμές των άμεσα ανταγωνιστικών κοινοτικών προϊόντων, δηλαδή τα μηχανικά ρολόγια και τα ρολόγια quartz με αναλογική ένδειξη. Αυτή η εξέταση πρέπει να γίνει ως προς, αφενός, τα γαλλικά προϊόντα και, αφετέρου, τα γερμανικά προϊόντα. (22) Όσον αφορά τις μέσες τιμές εισαγωγής σε όλη την Κοινότητα, η εξέλιξη των τιμών των ρολογιών quartz με αναλογική ένδειξη υπήρξε μέχρι τώρα σχετικά σταθερή· οι μέσες τιμές ανά τεμάχιο των ρολογιών με περίβλημα, που δεν είναι κατασκευασμένο από πολύτιμα μέταλλα, ήταν 26,12 ECU το 1980, 29,48 ECU το 1981, 28,97 ECU το 1982 και 27,92 ECU το πρώτο εξάμηνο του 1983.
Αντίθετα, η αδιάκοπη μείωση της παγκόσμιας τιμής ρολογιών με ψηφιακή ένδειξη που διαπιστώνεται χρόνο με τον χρονο εκφράζεται με την επιταχυνόμενη μείωση των μέσων τιμών εισαγωγής στην Κοινότητα ρολογιών LCD: 8,40 ECU ανά τεμάχιο το 1980, 7,96 ECU το 1981, 5,84 ECU το 1982 και 5,16 ECU κατά μέσο όρο το πρώτο εξάμηνο του 1983. Μεταξύ 1978 και 1983, οι τιμές εισαγωγής ρολογιών LCD στην Κοινότητα μειώθηκαν έτσι κατά περισσότερο από 60 %.
Γαλλική αγορά
(23) Η σύγκριση των μέσων τιμών των εισαγομένων ρολογιών quartz με αναλογική ένδειξη προς τις τιμές των ομοειδών γαλλικών προϊόντων δεν αποκάλυψε σημαντική υποτιμολόγηση για τα ιαπωνικά και ελβετικά προϊόντα, που αντιπροσώπευαν, το 1983, 81 % περίπου των εισαγωγών ρολογιών quartz με αναλογική ένδειξη στη Γαλλία.
Σημαντικές υποτιμολογήσεις αποκαλύφθηκαν όσον αφορά τις άλλες χώρες καταγωγής, ιδίως την Ταϊβάν, αλλά οι εν λόγω ποσότητες αναφέρονται, εν πάση περιπτώσει, σε λιγότερο από 20 % των εισαγωγών ρολογιών quartz με αναλογική ένδειξη στη Γαλλία.
(24) Όσον αφορά τα εισαγόμενα ρολόγια με ψηφιακή ένδειξη, αποκαλύφθηκαν σημαντικές διαφορές μεταξύ των μέσων τιμών εισαγωγής και των μέσων τιμών εξόδου από το εργοστάσιο των άμεσα ανταγωνιστικών γαλλικών προϊόντων, δηλαδή των μηχανικών ρολογιών και των ρολογιών quartz με αναλογική ένδειξη.
Ανάλογα με τα προϊόντα και την καταγωγή τους, οι διαφορές αυτές των τιμών κυμαίνονται μεταξύ 12,1 % και 77,4 % της μέσης τιμής εξόδου από το εργοστάσιο.
Για ορισμένες χώρες καταγωγής (Χονγκ Κονγκ, Ταϊβάν, Κίνα, Μακάο, κλπ.), οι σημαντικές διαφορές των τιμών φάνηκαν όχι μόνο σε σχέση με τις μέσες τιμές της γαλλικής παραγωγής των άμεσα ανταγωνιστικών προϊόντων, αλλά σε σχέση επίσης με τις περισσότερο ανταγωνιστικές γαλλικές τιμές για τα προϊόντα αυτά.
Γερμανική αγορά
(25) Δεδομένου ότι οι γερμανοί παραγωγοί, που απάντησαν στο ερωτηματολόγιο της Επιτροπής κατά τρόπο ικανοποιητικό, δεν αποτελούσαν αρκετά αντιπροσωπευτικό δείγμα, δεν ήταν δυνατόν να καθοριστούν με ακρίβεια οι μέσες τιμές εκτός εργοστασίου των γερμανικών ρολογιών, τόσο των μηχανικών όσο και των ρολογιών quartz με αναλογική ένδειξη. Πράγματι, η γερμανική βιομηχανία ρολογιών μικρού όγκου έχει δομή πολύ λιγότερο συγκεντρωτική από τη γαλλική βιομηχανία ρολογιών, και οι 5 επιχειρήσεις που επισκεφθήκαμε στη Γερμανία δεν αντιπροσωπεύουν παρά το 3 % της παραγωγής μηχανικών ρολογιών και το 38 % της παραγωγής ρολογιών quartz με αναλογική ένδειξη αυτού του κράτους μέλους. Για το λόγο αυτό, η σύγκριση των τιμών των ομοειδών προϊόντων και η εκτίμηση των διαφορών των τιμών μεταξύ των άμεσα ανταγωνιστικών προϊόντων έγινε με βάση τα περισσότερο ανταγωνιστικά προϊόντα, σε ό,τι αφορά τόσο τα γερμανικά προϊόντα, όσο και τα εισαγόμενα προϊόντα.
(26) Όσον αφορά τα ρολόγια quartz με αναλογική ένδειξη που εισάγονται στη Γερμανία, η σύγκριση των τιμών με τα ομοειδή γερμανικά προϊόντα δεν αποκάλυψε σημαντική υποτιμολόγηση, ανεξάρτητα από τη χώρα καταγωγής.
(27) Όσον αφορά τα ρολόγια με ψηφιακή ένδειξη που εισάγονται στη Γερμανία, διαπιστώθηκαν σημαντικές διαφορές στις τιμές μεταξύ των χαμηλότερων τιμών εισαγωγής και των περισσότερο ανταγωνιστικών τιμών εξόδου από το εργοστάσιο των ρολογιών quartz με αναλογική ένδειξη, οι οποίες ήταν δυνατόν να ανέλθουν μέχρι 75 %.
Καμιά σημαντική διαφορά τιμής δεν διαπιστώθηκε, αντίθετα, μεταξύ των τιμών των εισαγομένων ρολογιών με ψηφιακή ένδειξη και των τιμών των μηχανικών ρολογιών, επειδή οι γερμανοί κατασκευαστές χρησιμοποιούν κινητήριους μηχανισμούς που εισάγονται από τη Λαϊκή Δημοκρατία της Γερμανίας.
Ζ. Συνέπειες για τους γάλλους και γερμανούς
παραγωγούς έτοιμων ρολογιών
(28) Ο προσδιορισμός των συνεπειών των εισαγωγών ρολογιών quartz για τους κατασκευαστές ομοειδών ή άμεσα ανταγωνιστικών προϊόντων της Κοινότητας απαιτεί καταρχήν την εκτίμηση των ζημιών που υφίστανται οι βιομηχανίες κατασκευής έτοιμων ρολογιών στη Γαλλία και στη Γερμανία, πριν απο την ανάλυση που θα γίνει σε δεύτερο στάδιο, της αιτιώδους συναφείας μεταξύ των σοβαρών ζημιών που διαπιστώθηκαν και των εν λόγω εισαγωγών.
Ζημία για τη γαλλική βιομηχανία παραγωγής
έτοιμων ρολογιών
(29) Η γαλλική βιομηχανία έτοιμων ρολογιών, έχοντας στραφεί από τα μέσα της δεκαετίας του '70 προς την κατασκευή ρολογιών quartz με αναλογική ένδειξη, παράλληλα με την ταχεία αύξηση των εισαγωγών ρολογιών quartz στη γαλλική και κοινοτική αγορά, υπέστη και σημαντική μείωση της συνολικής της παραγωγής ρολογιών.
Έτσι, κατά την περίοδο 1979-1983, η παραγωγή έτοιμων ρολογιών μειώθηκε κατά 1/3 περίπου, περνώντας από 12 σε 8 εκατομμύρια τεμάχια. Πέρα από την ταχεία κάμψη της παραγωγής μηχανικών ρολογιών - περίπου 11,7 εκατομμύρια τεμάχια το 1979, 8,7 το 1980 και 4,5 το 1983- η στροφή προς την παραγωγή ρολογιών quartz με αναλογική ένδειξη -1,3 εκατομμύρια τεμάχια το 1980, 3,5 το 1983 - δεν επέτρεψε τη διατήρηση του επιπέδου της συνολικής παραγωγής.
Συνολικά, η γαλλική παραγωγή ρολογιών κάθε τύπου ήταν περίπου 7,9 εκατομμύρια τεμάχια το 1983, δηλαδή πολύ κατώτερη από την παραγωγή κατά την περίοδο 1975-1980, που ήταν της τάξεως των 14 έως 15 εκατομμυρίων τεμαχίων. Σύμφωνα με τα στοιχεία που συγκεντρώθηκαν στις επιχειρήσεις στις οποίες έγιναν δειγματοληπτικά επισκέψεις, οι συνολικές πωλήσεις ρολογιών μειώθηκαν κατά 27,4 % μεταξύ του 1980 και του 1983, ενώ η γαλλική αγορά παρέμεινε σταθερή κατά τη διάρκεια της ίδιας περιόδου, στα 13 εκατομμύρια περίπου.
Κατ' αναλογία, το τμήμα της αγοράς που κατελάμβαναν οι γάλλοι κατασκευαστές ρολογιών κάθε τύπου, μειώθηκε κανονικά από 55,7 % το 1979 σε 22,9 % το 1983.
Εξάλλου, μεταξύ του 1979 και του 1982, ο αριθμός των κατασκευαστών έτοιμων ρολογιών μειώθηκε από 82 σε 65, ενώ το αντίστοιχο εργατικό δυναμικό ελαττώθηκε από 4 900 σε 4 000 άτομα, μείωση δηλαδή ίση προς 18,1 %. Το φαινόμενο αυτό υπήρξε ακόμα πιο ευκρινές όσον αφορά τις επιχειρήσεις που δειγματοληπτικά επισκεφθήκαμε, δεδομένου ότι η περικοπή του εργατικού δυναμικού από το 1980 μέχρι το 1983 ήταν 20 %.
Η καλύτερη απόδειξη της ζημίας που υπέστησαν οι γάλλοι παραγωγοί έτοιμων ρολογιών, είναι αναμφίβολα το γεγονός ότι το μεγαλύτερο μέρος των σημαντικών παραγωγών είχαν απώλειες, και ότι οι απώλειες αυτές πολλαπλασιάστηκαν κατά την περίοδο 1980-1983.
Σύμφωνα με τα στοιχεία που συγκεντρώθηκαν δειγματοληπτικά στις επιχειρήσεις, σε ποσοστό καθαρού κύκλου εργασιών, οι διαχειριστικές ζημίες υπήρξαν 3,8 % κατά το 1980, 10,2 % το 1981, 8,2 % το 1982 και περίπου 11,4 % το 1983.
(30) Σύμφωνα με τα αποτελέσματα της έρευνας που αναφέρθηκαν προηγουμένως, φαίνεται ότι η γαλλική βιομηχανία παραγωγής έτοιμων ρολογιών υπέστη σοβαρές ζημίες, δεδομένου ότι οι πωλήσεις και η παραγωγή ρολογιών μειώθηκαν σημαντικά -αν και η αγορά παρέμεινε σταθερή- ενώ το τμήμα της εσωτερικής αγοράς ανερχόταν, το 1983, μόνο σε 23 % και οι διαχειριστικές ζημίες ανέρχονται σε 11,4 % του κύκλου εργασιών.
Ζημία για τη γερμανική βιομηχανία παραγωγής
έτοιμων ρολογιών
(31) Αν και η γερμανική βιομηχανία παραγωγής έτοιμων ρολογιών είχε αρχίσει τη διαδικασία για τη στροφή προς την κατασκευή ρολογιών quartz με αναλογική ένδειξη πριν από τη γαλλική βιομηχανία, αντιμετώπισε και αυτή επίσης σημαντική μείωση της συνολικής παραγωγής της, στο μέτρο που αυξάνονταν οι εξωκοινοτικές εισαγωγές.
Έτσι, από το 1980 ως το 1983, η γερμανική παραγωγή ρολογιών μειώθηκε κατά 46,6 %, και από 5,9 εκατομμύρια τεμάχια έφτασε στα 3,1 εκατομμύρια. Επιπλέον, στα πλαίσια αυτά, η παραγωγή ρολογιών quartz με αναλογική ένδειξη, που είχε αρχίσει μεταξύ των ετών 1975 και 1978, έφθασε, το 1980, στο μέγιστο όριο των 1,4 εκατομμυρίων τεμαχίων, για να μειωθεί πάλι σε 1,2 εκατομμύρια τεμάχια το 1983.
Οι συνολικές πωλήσεις των γερμανικών επιχειρήσεων μειώθηκαν, σύμφωνα με τα στοιχεία που συγκεντρώθηκαν δειγματοληπτικά, κατά 18,7 % μεταξύ 1980 και 1983, ενώ η κοινοτική αγορά παρέμεινε σταθερή στα 65 εκατομμύρια τεμάχια περίπου και η γερμανική αγορά παρουσίασε κάποια αύξηση κατά το ίδιο διάστημα -20,6 εκατομμύρια τεμάχια το 1980, 24,1 εκατομμύρια το 1983.
Συγχρόνως, το τμήμα της αγοράς που κατέχουν οι γερμανοί παραγωγοί (όλων των τύπων ρολογιών), που το 1980 ακόμη ήταν μόνο 20 %, έπεσε κάτω από 10 % το 1983.
Στον τομέα της απασχόλησης, υπολογίζεται ότι, στα τέλη του 1982, το εργατικό δυναμικό που απασχολούσαν οι παραγωγοί έτοιμων ρολογιών ήταν της τάξης των 2 000 έως 2 600 ατόμων μόνο, μετά από σημαντική περικοπή του. Έτσι, στις γερμανικές επιχειρήσεις στις οποίες έγιναν δειγματοληπτικά επισκέψεις, πραγματοποιήθηκε μείωση προσωπικού κατά 52,1 % μεταξύ 1980 και 1983.
Τέλος, όπως στην περίπτωση των γάλλων παραγωγών, τα στοιχεία των επιχειρήσεων που μπόρεσε να ελέγξει η Επιτροπή δείχνουν σημαντική υποβάθμιση των οικονομικών αποτελεσμάτων των γερμανών παραγωγών, ιδιαίτερα το 1982 (ζημίες 4,5 %).
(32) Τα αποτελέσματα της έρευνας οδηγούν, επομένως, στο συμπέρασμα ότι η γερμανική βιομηχανία παραγωγής έτοιμων ρολογιών έχει και αυτή υποστεί σοβαρή ζημία.
Η. Αιτιώδης συνάφεια
(33) Προκειμένου να προσδιορισθεί η αιτιώδης συνάφεια μεταξύ των σοβαρών ζημιών που υπέστησαν οι γάλλοι και οι γερμανοί παραγωγοί έτοιμων ρολογιών και των εν λόγω εισαγωγών, πρέπει να εξετασθεί αν -και σε ποιο μέτρο- οι ζημίες αυτές προκύπτουν, αφενός, από τις εισαγωγές ρολογιών με ψηφιακή ένδειξη και, αφετέρου, από τις εισαγωγές ρολογιών quartz με αναλογική ένδειξη ή, τέλος, από άλλες αιτίες, που πρέπει να προσδιορισθούν. Αιτιώδης συνάφεια με τις εισαγωγές ρολογιών
quartz με ψηφιακή ένδειξη
(34) Είναι σαφές ότι από το τέλος της δεκαετίας του 1970 - δηλαδή από τότε που η κατανάλωση ρολογιών στην Κοινότητα σταθεροποιήθηκε- οι εισαγωγές ρολογιών quartz με ψηφιακή ένδειξη είναι αυτές που, τόσο στην κοινοτική αγορά στο σύνολό της όσο και σε καθεμία από τις περιφερειακές αγορές, κυρίως τη γαλλική και τη γερμανική, σημείωσαν πολύ μεγαλύτερη πρόοδο σε όγκο και τη σημαντικότερη αύξηση του τμήματος που κατέχουν στην αγορά, ενώ συγχρόνως, κατέρρευσαν οι συνολικές πωλήσεις έτοιμων ρολογιών των κοινοτικών παραγωγών, των οποίων τα οικονομικά αποτελέσματα έγιναν έντονα αρνητικά.
Όπως είδαμε προηγουμένως, η διείσδυση των ρολογιών quartz με ψηφιακή ένδειξη στην κοινοτική αγορά έφθασε, παρά την αξιοσημείωση σταθερότητα της τελευταίας, από 56,1 % το 1980 σε 73,6 % το 1983, που αντιστοιχεί σε αύξηση του τμήματος της αγοράς κατά 17,5 μονάδες. Στη γαλλική αγορά, η αύξηση μεταξύ 1979 και 1983 ήταν 28,1 μονάδες (από 26,8 % ως 54,9 %), ενώ η αύξηση της διείσδυσης στη Γερμανία ήταν 20,3 μονάδες (51,6 % το 1980, 71,9 % το 1983).
Έτσι, ανεξάρτητα από την επίδραση καθε άλλης εισαγωγής, η μείωση των κοινοτικών αγορών που αντιμετώπισαν οι παραγωγοί ρολογιών της Κοινότητας εξαιτίας και μόνο των εισαγωγών ρολογιών quartz με ψηφιακή ένδειξη υπήρξε, από το τέλος της δεκαετίας του 1970, σημαντική: οι αγορές των παραγωγών αυτών μειώθηκαν από 43,9 % της αγοράς σε 26,4 % για την Κοινότητα στο σύνολό της, από 73,2 % σε 45,1 % για την αγορά στη Γαλλία, και από 59,6 % σε 28,1 % για την αγορά στη Γερμανία.
Είναι προφανές, για την Επιτροπή, ότι μια τόσο ευρεία μείωση αγορών, όταν συνοδεύεται -όπως συνέβη με τις εισαγωγές ρολογιών με ψηφιακή ένδειξη- από σημαντικές διαφορές τιμών μεταξύ των εισαγομένων και των άμεσα ανταγωνιστικών κοινοτικών προϊόντων είναι, κατ' ανάγκη, κατά μεγάλο μέρος αιτία σοβαρών ζημιών για τις γαλλικές και γερμανικές βιομηχανίες παραγωγής έτοιμων ρολογιών.
Αιτιώδης συνάφεια με τις εισαγωγές ρολογιών
quartz με αναλογική ένδειξη
(35) Καμία κατηγορία εισαγομένων ρολογιών, εκτός από τα ρολόγια quartz με ψηφιακή ένδειξη, δεν σημείωσε κατά το ίδιο διάστημα ανάλογη αύξηση τόσο σε όγκο όσο και σε μερίδιο αγοράς.
Έτσι, οι εισαγωγές ρολογιών quartz με αναλογική ένδειξη -που αυξήθηκαν και αυτές επίσης- καταλαμβάνουν το 1983, λόγω του σχετικά χαμηλού ακόμη όγκου τους, μόνο το 15 % της αγοράς, στο σύνολο της Κοινότητας, και ένα ακόμη μικρότερο τμήμα όσον αφορά τη Γαλλία (12,8 %) και τη Γερμανία (12,1 %).
Επιπλέον, με βάση τη σχετική σταθερότητα των τιμών εισαγωγής στην Κοινότητα των ρολογιών quartz με αναλογική ένδειξη και τη γενικά παρατηρούμενη απουσία σημαντικών υποτιμολογήσεων, σε σχέση με τις τιμές ομοειδών γαλλικών ή γερμανικών προϊόντων - πράγμα που διευκόλυνε βέβαια τη βιομηχανική αναπροσαρμογή προς την παραγωγή ρολογιών quartz με αναλογική ένδειξη στη Γαλλία ιδίως- φαίνεται ότι οι εισαγωγές ρολογιών quartz με αναλογική ένδειξη συνέβαλαν ελάχιστα στις σοβαρές ζημίες που υπέστησαν η γαλλική και γερμανική βιομηχανία παραγωγής έτοιμων ρολογιών.
Άλλες πιθανές αιτίες ζημίας
(36) Προκειμένου να προσδιορισθεί η επίδραση άλλων αιτιών ζημίας εκτός από τις εισαγωγές ρολογιών quartz, κρίθηκε σκόπιμο να εξετασθούν δύο ζητήματα: αφενός, ο ρόλος των εισαγωγών μηχανικών ρολογιών και, αφετέρου, οι επιπτώσεις της αλλαγής στη διάρθρωση της ζήτησης στην αγορά ρολογιών διαφόρων τύπων.
Εισαγωγές μηχανικών ρολογιών
Όσον αφορά τις εισαγωγές μηχανικών ρολογιών, δεν τίθεται θέμα να λεχθεί ότι προκάλεσαν, από τα τέλη της δεκαετίας του 1970, σοβαρή ζημία στις κοινοτικές βιομηχανίες παραγωγής τέτοιων ρολογιών.
Πράγματι, προκειμένου να προσδιοριθεί ο όγκος των εισαγωγών αυτών, και ιδιαίτερα κατά πόσο αυξήθηκαν σημαντικά είτε σε απόλυτους αριθμούς, είτε σε σχέση με την παραγωγή ή την κατανάλωση της Κοινότητας, από τις κοινοτικές στατιστικές προκύπτει ότι οι εισαγωγές μηχανικών ρολογιών στην Κοινότητα μειώθηκαν από 16,5 εκατομμύρια τεμάχια το 1980 σε 7,7 εκατομμύρια τεμάχια το 1983, δηλαδή σημειώθηκε μείωση 53,4 % σε 4 χρόνια.
Όσον αφορά τη γαλλική και γερμανική αγορά, τα απόλυτα επίπεδα αυτών των εισαγωγών δεν ήταν ποτέ τέτοια ώστε να μπορούν να συμβάλουν σημαντικά στη δημιουργία των σοβαρών ζημιών που υπέστησαν η γαλλική και γερμανική βιομηχανία παραγωγής έτοιμων ρολογιών.
Έτσι, στη Γαλλία, το τμήμα αγοράς των εισαγόμενων μηχανικών ρολογιών μειώθηκε από 10,4 % το 1979 σε 9,4 % το 1983 και στη Γερμανία από 19 % το 1980 σε 6,6 % το 1983. Μεταβολή στη διάρθρωση της ζήτησης
ρολογιών
Από ορισμένους ενδιαφερόμενους προβλήθηκε το επιχείρημα ότι, αφενός, η βασική αιτία των οικονομικών δυσκολιών που αντιμετωπίζουν οι γάλλοι και γερμανοί παραγωγοί ρολογιών ήταν η πτώση της ζήτησης μηχανικών ρολογιών προς όφελος της ζήτησης ρολογιών quartz, για λόγους που αναφέρονται στις προτιμήσεις των καταναλωτών, και ότι, αφετέρου, δεν υπήρχε, κατ' αναλογία, αιτιώδης συνάφεια ανάμεσα στη μείωση της ζήτησης μηχανικών ρολογιών και στις εισαγωγές ρολογιών με ψηφιακή ένδειξη, επειδή το ρολόι LCD είχε δημιουργήσει δική του αγορά, χωρίς να μειώσει τις αγορές των κοινοτικών παραγωγών.
(37) Τα δύο αυτά επιχειρήματα, που είναι στην πραγματικότητα αλληλένδετα, δεν επαληθεύονται από τα αποτελέσματα της έρευνας που πραγματοποίησε η Επιτροπή.
Πράγματι, αν υπήρχε προτίμηση των καταναλωτών για τα ρολόγια quartz με ψηφιακή ένδειξη, και αν αποτελούσε, ως εκ τούτου, αυτή η ίδια αιτία ζημίας, ανεξάρτητα από τους κλασικούς λόγους, που είναι οι διαφορές τιμών και οι διαφορές ποιότητας, η προτίμηση αυτή των καταναλωτών θα έπρεπε να εκδηλωθεί κατά τρόπο ομοιογενή για όλους τους τύπους ρολογιών.
Όμως, είναι προφανές ότι τα ρολόγια με ψηφιακή ένδειξη δεν πωλούνται πέρα από ένα ορισμένο κατώτατο όριο τιμής, κι αυτό ενώ διαθέτουν μεγαλύτερη ακρίβεια -λόγω της τεχνολογίας τους- από τα μηχανικά ρολόγια. Αυτό αποτελεί ένδειξη ότι ο παράγοντας τιμή κατέχει ουσιαστική θέση ανάμεσα στα κίνητρα του «μέσου» αγοραστή ρολογιών και αυτό που ορίζεται σαν «προτίμηση των καταναλωτών» για το ρολόι quartz με ψηφιακή ένδειξη δεν αποτελεί, στην πραγματικότητα, παρά έκφραση της φυσικής ροπής του καταναλωτή προς το φθηνό προϊόν.
Με άλλα λόγια, η κύρια εξήγηση για την έντονη αύξηση του αριθμού των ρολογιών quartz με ψηφιακή ένδειξη στην κοινοτική (και την παγκόσμια) αγορά είναι, απλούστατα, το χαμηλό επίπεδο τιμής με την οποία εμφανίστηκαν· το πολύ-πολύ, να υπάρχει σε ορισμένη πολύ συγκεκριμένη μερίδα αγοραστών -μικρά παιδιά, αθλητές- μια κάποια επίδραση της μόδας, που ευνόησε τη διάδοσή τους, πέρα από τον παράγοντα τιμή.
Όσον αφορά τον ισχυρισμό ότι δεν υπάρχει αιτιώδης συνάφεια ανάμεσα στη μείωση της ζήτησης μηχανικών ρολογιών και τις εισαγωγές ρολογιών με ψηφιακή ένδειξη λόγω της δημιουργίας νέας ζήτησης που δεν ζημιώνει τις αγορές των κοινοτικών παραγωγών, είναι σαφές ότι σε μια αγορά με σταθερή κατανάλωση -όπως συμβαίνει στην Κοινότητα με την αγορά ρολογιών από τα τέλη της δεκαετίας του 1970- κάθε κύμα εισαγωγών τόσο σημαντικής έκτασης όπως των εισαγωγών ρολογιών quartz με ψηφιακή ένδειξη οδηγεί αναπόφευκτα σε αντίστοιχη μείωση των αγορών των εγχωρίων παραγωγών (βλέπε κυρίως τα σημεία 13, 15 και 34).
(38) Με βάση όσα προαναφέρθηκαν σχετικά με την αιτιώδη συνάφεια, φαίνεται ότι οι εισαγωγές ρολογιών quartz με ψηφιακή ένδειξη αποτελούν, αν εξετασθούν μεμονωμένα, αιτία σοβαρής ζημίας, εν μέσω φάσης βιομηχανικής αναπροσαρμογής για τη γαλλική και γερμανική βιομηχανία παραγωγής έτοιμων ρολογιών, λόγω της πτώσης του συνολικού επιπέδου παραγωγής και πωλήσεων καθώς και λόγω της υποβάθμισης των σχετικών οικονομικών αποτελεσμάτων.
Ενώ οι υπόλοιποι παράγοντες μπορούν, μεμονωμένα ή σε συνδυασμό, να προκαλέσουν ζημία στις βιομηχανίες αυτές, είτε πρόκειται για τις εισαγωγές ρολογιών quartz με αναλογική ένδειξη ή τις εισαγωγές μηχανικών ρολογιών, ή, ακόμη, για τη μεταβολή στη διάρθρωση της ζήτησης, συνέβαλαν ελάχιστα στη σοβαρή κρίση που πλήττει τις δύο εν λόγω βιομηχανίες.
Θ. Συμφέροντα της Κοινότητας
(39) Διαπιστώθηκε ότι τα ρολόγια quartz με ψηφιακή ένδειξη εισάγονται στην Κοινότητα, και ιδίως στη γερμανική και γαλλική αγορά, σε ποσότητες τόσο μεγάλες και με τέτοιους όρους ώστε να πλήττονται σοβαρά η γαλλική και γερμανική βιομηχανία παραγωγής έτοιμων ρολογιών. Τίθεται εντούτοις το ζήτημα αν, για τη διασφάλιση των συμφερόντων της Κοινότητας, είναι αναγκαία μια περιφερειακή προστατευτική δράση για τα εν λόγω δύο κράτη μέλη. Με άλλα λόγια, πρέπει να διαπιστωθεί αν είναι πρόσφορο να επεκταθεί στη γερμανική αγορά το μέτρο περιφερειακής προστασίας που ζητούν οι γαλλικές αρχές εξ ονόματος των παραγωγών ρολογιών της χώρας τους.
(40) Οι γερμανικές αρχές δεν ζήτησαν προστασία για τη γερμανική αγορά. Επιπλέον, οι πρώτοι ενδιαφερόμενοι για ένα τέτοιο μέτρο -δηλαδή οι ίδιοι οι παραγωγοί- φάνηκαν, κατά τη σχετική έρευνα στη Γερμανία, διηρημένοι ως προς τη χρησιμότητα μιας ενδεχόμενης προστασίας, μολονότι η ένωσή τους -Verband der Deutschen, Uhren Industrie eV- αντέδρασε ευνοϊκά ως προς τη λήψη ενός τέτοιου μέτρου.
Η στάση των γερμανικών επιχειρήσεων, κατά την έρευνα που διεξήγαγαν οι υπηρεσίες της Επιτροπής, φανέρωνε, εξάλλου, απροθυμία και οι αναγκαίες πληροφορίες για τη ανάλυση της κατάστασης της περιφερειακής γερμανικής αγοράς συγκεντρώθηκαν με ορισμένες δυσκολίες.
Τέλος, πρέπει να τονιστεί ότι η γερμανική ωρολογοποιία στηρίζεται κυρίως στην παραγωγή των λεγόμενων προϊόντων « μεγάλου όγκου», δεδομένου ότι η παραγωγή έτοιμων ρολογιών αντιπροσωπεύει μόνο το 27 % του συνολικού κύκλου εργασιών της ωρολογοποιίας αυτού του κράτους μέλους. Αντίθετα, στη γαλλική ωρολογοποιία κυριαρχεί η κατασκευή «ρολογιών», που αντιπροσωπεύει το 79 % της αξίας της γαλλικής ωρολογοποιίας. Επιπλέον, εν αντιθέσει με ό,τι παρατηρήθηκε στη γαλλική βιομηχανία, η αναπροσαρμογή της γερμανικής βιομηχανίας έχει αναμφισβήτητα συντελεσθεί και δεν έχει αφήσει να διαφανούν συγκεντρωτικά σημεία.
Στην πραγματικότητα, ενώ το 90 % της γαλλικής παραγωγής παράγεται σήμερα από 15 περίπου εταιρείες, η δομή της γερμανικής βιομηχανίας παραμένει διασκορπισμένη μεταξύ 60 περίπου εταιρειών. Επιπλέον, λαμβανομένου υπόψη του όγκου της παραγωγής της γαλλικής βιομηχανίας ρολογιών και του αντίστοιχου εργατικού δυναμικού, τα οποία είναι αναλογικά πολύ υψηλότερα από τα αντίστοιχα της γερμανικής βιομηχανίας, οι συνέπειες που θα προέκυπταν στο κοινοτικό πεδίο είναι σ' αυτές τις δύο περιοχές παραγωγής εντελώς διαφορετικές.
Στην πραγματικότητα, η γαλλική ωρολογοποιία μικρού όγκου παρήγαγε το 1983 8 εκατομμύρια ρολόγια, σε σύγκριση με 3,1 εκατομμύρια ρολόγια στη Γερμανία, και απασχολεί συνολικά 7 500 άτομα, ενώ η γερμανική βιομηχανία απασχολεί 3 200 άτομα.
Τέλος οι δύο παραγωγικές βιομηχανίες ευρίσκονται σε περιοχές τελείως διαφορετικές όσον αφορά την οικονομική κατάσταση, κυρίως στον τομέα της δυνατότητας διαφοροποιήσεως και, κατά συνέπεια, απασχόλησης.
(41) Λόγω όλων αυτών των διαφορών μεταξύ των βιομηχανιών παραγωγής ρολογιών στη Γαλλία και Γερμανία, κρίθηκε ότι οι γερμανικές επιχειρήσεις παραγωγής ρολογιών είναι ήδη σε θέση να αντιμετωπίσουν μόνες τους τη σοβαρή ζημία που τους προκαλούν οι εισαγωγές ρολογιών quartz με ψηφιακή ένδειξη.
Ως εκ τούτου, η διασφάλιση των συμφερόντων της Κοινότητας δεν απαιτεί άμεση περιφερειακή προστατευτική δράση για τους παραγωγούς ρολογιών της Ομοσπονδιακής Δημοκρατίας της Γερμανίας.
Αντίθετα, λόγω της σοβαρής ζημίας που έχει υποστεί η γαλλική βιομηχανία παραγωγής έτοιμων ρολογιών στα πλαίσια της κακής γενικής οικονομικής κατάστασης που πλήττει την περιοχή της France-Comte -της οποίας η ωρολογοποιία αποτελεί βασική αγορά από άποψη απασχόλησης- είναι απαραίτητη, για το συμφέρον της Κοινότητας, η ανάληψη άμεσης περιφερειακής προστατευτικής δράσης για τη γαλλική αγορά, έτσι ώστε να διεξάγεται υπό ευνοϊκές συνθήκες η διαδικασία της βιομηχανικής αναπροσαρμογής που έχει ήδη αρχίσει.
Ι. Κοινοτικά προστατευτικά μέτρα
(42) Τα περιφερειακά προστατευτικά μέτρα για τη γαλλική αγορά πρέπει να θεσπισθούν σύμφωνα με τις διεθνείς υποχρεώσεις της Κοινότητας και, ως εκ τούτου, να εφαρμόζονται στις εισαγωγές από τρίτες χώρες που καλύπτει ο κανονισμός (ΕΟΚ) αριθ. 288/82, εκτός από εκείνες που καλύπτονται από συμφωνία που καθιερώνει καθεστώς ελευθέρων συναλλαγών με την Κοινότητα. Πρέπει επίσης να διατηρηθούν, κατά το δυνατόν, τα παραδοσιακά ρεύματα συναλλαγών.
(43) Φαίνεται, επομένως, σκόπιμο να γίνει, στα πλαίσια συνολικής ποσόστωσης που ανοίγεται για τις εισαγωγές ρολογιών με ψηφιακή ένδειξη κατανομή ανάμεσα στις κυριότερες χώρες-προμηθευτές, να ληφθεί υπόψη η ύπαρξη, από το τελευταίο τρίμηνο του 1981, εθνικής ποσόστωσης για τις εισαγωγές ρολογιών quartz από το Χονγκ Κονγκ και, τέλος, να ληφθεί υπόψη η σημασία των συναλλαγών με ελεύθερη κυκλοφορία μεταξύ του εν λόγω κράτους μέλους και της υπόλοιπης Κοινότητας.
(44) Με βάση τα στοιχεία αυτά, φαίνεται εύλογο να καθορισθούν οι ετήσιες ποσοστώσεις για το 1984 στα επίπεδα του μέσου όρου των συνολικών εισαγωγών στη Γαλλία, άμεσων και σε ελεύθερη κυκλοφορία, από τις εν λόγω χώρες στη διάρκεια των τριών τελευταίων χρόνων.
Όσον αφορά το Χονγκ Κονγκ, φαίνεται εντούτοις σκόπιμο να καθορισθεί η ποσόστωση σε επίπεδο που να αντιστοιχεί στα ρεύματα των συναλλαγών για μεγαλύτερο χρονικό διάστημα, και να επιβληθεί ο ποσοτικός περιορισμός για τις εισαγωγές από τη χώρα αυτή σε επίπεδο 4,4 εκατομμυρίων τεμαχίων, που αντιστοιχούν στην εθνική ποσόστωση που είχε εγκριθεί προηγουμένως για το σύνολο των εισαγωγών ρολογιών quartz της καταγωγής αυτής.
(45) Επιπλέον, προκειμένου να εμποδίζεται όσο το δυνατόν λιγότερο η αρμονική ανάπτυξη του παγκόσμιου εμπορίου και για να μην ενισχυθούν οι τάσεις προστατευτισμού, τα περιφερειακά προστατευτικά μέτρα για τη γαλλική αγορά πρέπει να θεσπιστούν μόνο για το χρονικό διάστημα που είναι απολύτως αναγκαίο για την εξάλειψη της σοβαρής ζημίας.
(46) Προκειμένου να δοθεί στις ενδιαφερόμενες κοινοτικές επιχειρήσεις η δυνατότητα να προγραμματίσουν τις προσπάθειές τους για εκσυγχρονισμό ή αναπροσαρμογή, φαίνεται αναγκαίο να ορισθεί από τώρα η ημερομηνία κατά την οποία θα εκπνέουν αυτά τα προστατευτικά μέτρα, και να προβλεφθεί κάποια προοδευτική μείωση της προστασίας μέσω της ετήσιας αύξησης κατά 5 % των εν λόγω ποσοστώσεων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Ο εισαγωγές στη Γαλλία ηλεκτρονικών ρολογιών τσέπης, χεριού και ομοειδών, με κέλυφος από υλικό άλλο εκτός από πολύτιμα μέταλλα, με ρυθμιστή αποτελούμενο από πιεζοηλεκτρικό χαλαζία (quartz), χωρίς βελόνη, που υπάγονται στην κλάση 91.01 του Κοινού Δασμολογίου, που αντιστοιχεί στον κώδικα ΝΙΜΕΧΕ 91.01-25, εξαρτώνται από την προσκόμιση άδειας εισαγωγής που εκδίδουν οι γαλλικές αρχές.
2. Τα μέτρα που αναφέρονται στην παράγραφο 1 εφαρμόζονται στις εισαγωγές καταγωγής τρίτων χωρών που καλύπτονται από τον κανονισμό (ΕΟΚ) αριθ. 288/82, εκτός από τις εισαγωγές που καλύπτονται από συμφωνία που καθιερώνει καθεστώς ελεύθερων συναλλαγών με την Κοινότητα.
3. Η άδεια που αναφέρεται στην παράγραφο 1 χορηγείται από τις γαλλικές αρχές μέχρι το ποσό ετήσιας συνολικής ποσόστωσης 6 793, 7 133 και 7 489 χιλιάδων τεμαχίων το 1984, το 1985 και το 1986 αντίστοιχα.
Χορηγείται, όσον αφορά τις κατωτέρω χώρες καταγωγής, χωρίς να θίγονται τα παραδοσιακά ρεύματα των συναλλαγών και μέσα στα όρια των ακόλουθων ποσοστώσεων:
(σε χιλιάδες τεμάχια)
1.2,4 // // // Χώρες καταγωγής
// Ετήσιες ποσοστώσεις
// // 1.2.3.4 // // 1984 // 1985 // 1986 // // // // // Χονγκ Κονγκ // 4 400 // 4 620 // 4 851 // Ιαπωνία // 815 // 856 // 899 // Νότια Κορέα // 497 // 522 // 548 // Μακάο // 496 // 521 // 547 // Ταϊβάν // 425 // 446 // 469 // Άλλες χώρες // 160 // 168 // 175 // // // //
4. Οι άδειες εισαγωγής που έχουν εκδοθεί από τις γαλλικές αρχές μεταξύ 1ης Ιανουαρίου 1984 και της ημέρας ενάρξεως ισχύος του κανονισμού αυτού καταλογίζονται, ανά χώρα καταγωγής, στις ποσοστώσεις που ανοίγονται, σύμφωνα με την παράγραφο 3, για το έτος 1984.
Άρθρο 2
Περατώνεται η κοινοτική διαδικασία έρευνας για τις εισαγωγές ηλεκτρονικών ρολογιών τσέπης, χεριού και ομοειδών, με ρυθμιστή που αποτελείται από πιεζοηλεκτρικό χαλαζία (quartz).
Άρθρο 3
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Με την επιφύλαξη ενδεχόμενης αναθεώρησής του, δυνάμει του άρθρου 18 του κανονισμού (ΕΟΚ) αριθ. 288/82, εφαρμόζεται μέχρι τις 31 Δεκεμβρίου 1986.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Απριλίου 1984.

Labels: 3